Faglig-politisk samarbeidsavtale mellom LO Sør-Troms og Harstad Arbeiderparti 2025 - 2028

Fagbevegelsen og Harstad Arbeiderparti vil samarbeide om å utvikle kommunen til et godt samfunn med gode kommunale tjenester, og en kommune som legger til rette for vekst og utvikling i næringslivet. Harstad skal bli en enda bedre by å bo og leve i.

For å få til dette må vi ha god økonomisk styring. Det må være balanse mellom kommunens inntekter og utgifter. Vi har de to siste årene fått økte renteutgifter og kostnadsvekst innenfor helse og omsorg, og på sosialhjelpsbudsjettet. Det gjør at vi må omstille oss, og vi står i likhet med mange andre kommuner foran et betydelig kostnadsreduksjonsprogram de neste år. Noe må vi slutte å gjøre, noe må vi gjøre annerledes og noen investeringer må kanskje vente. For å klare dette må vi ha alle ledd av organisasjonen med på laget. Trepartssamarbeidet blir da særdeles viktig.

Den demografiske utviklinga tilsier at vi blir mange flere eldre og færre til å utføre de lovpålagte tjenestene. Mangelen på arbeidskraft merkes først og mest i utkantene og i nord. I Harstad sliter vi med å rekruttere nok arbeidskraft både i helse-, omsorgs- og oppvekstsektoren. Det er arbeidstakers marked. Det betyr at Harstad kommune som arbeidsgiver må legge bedre til rette for at folk velger oss som arbeidsgiver, og at de forblir i kommunal tjeneste over tid. Det handler om en god arbeidsgiverpolitikk med helhetlige stimulerings -, rekrutterings- og etter- og videreutdanningstilbud for ansatte.

En sterk og effektiv offentlig sektor med høy kompetanse er det viktigste redskapet for å nå vårt mål om å levere kommunale tjenester av høy kvalitet.

## Vi vil:

* at trepartssamarbeidet skal forankres lokalt – vi ønsker at det i perioden skal fremmes en egen sak om dette i kommunestyret.
* påse at drøftinger gjennomføres der det er nødvendig før saker behandles politisk.
* videreutvikle kulturen for innovasjon i kommunale tjenester, herunder rutiner og arenaer for gode diskusjoner for faglig utvikling.
* Få på plass en egen innovasjonsdag, hvor vi synliggjør utviklingsarbeidet som skjer i kommunen.
* si nei til konkurranseutsetting og privatisering av kommunale velferdstjenester. Spesielt viktig er det å ha et felles ansvar og likeverdig tilbud innen oppvekst, helse og omsorg.
* arbeide for å redusere bruken av bemanningsbyrå i helse og omsorgssektoren. Vikarbyråbruk skaper et delt arbeidsmiljø, kan skade lønnsdannelsen og er veldig kostnadskrevende for kommunen. Innleie av arbeidskraft skal drøftes med tillitsvalgte
* føre en aktiv nærings-, samferdsels- og industripolitikk. Arbeidslivet skal ha forutsigbare kommunale rammebetingelser, rask og effektiv tilrettelegging og service av høy kvalitet.
* at kampen mot sosial dumping opprettholdes slik at Harstadsamfunnet har et seriøst arbeidsliv.

# Næringspolitikk

Kommunen skal være en aktiv partner i samfunnsutviklingen og legge til rette for næringsutvikling. Slik kan vi bidra til å skape flere arbeidsplasser og øke verdiskapningen som er grunnlaget for økt velferd for våre innbyggere. Det må satses sterkere, mer målrettet og systematisk nærings- og samfunnsutvikling.

Klimatruslene må tas på alvor. Vi må ha en bærekraftig utvikling også lokalt.

Tilgangen på fornybar energi er avgjørende for utvikling av næringslivet og lokalsamfunnet. I Sør-Troms, Vesterålen og Lofoten har vi kraftunderskudd. I tillegg har vi et dårligere overføringsnett som allerede i dag er til hinder for nyetableringer og utvikling av eksisterende næringsliv. Vi må jobbe sammen for å få på plass tilstrekkelig overføringsnett og produksjon av ny fornybar energi.

Den nye geopolitiske situasjonen gjør at forsvaret står foran en betydelig satsing. Muligheter for lokalt og regionalt næringsliv, er og vil bli mange. Vi må jobbe sammen for at kontraktene blir innrettet slik at også lokalt næringsliv gis muligheter, vi må tilrettelegge for leverandørutvikling for lokalt næringsliv og vi må sammen skape arenaer for forsvar og beredskap står på dagsordenen.

Å løse trafikkproblemene i og rundt Harstad gjennom Harstadpakken, har utløst flere nyetableringer i vår kommune. I årene framover vil det samme skje i forbindelse med byggingen av Hålogalandsveien. Vi må legge til rette slik at næringslivet kan gripe disse mulighetene, bl.a. gjennom investeringene og tilretteleggingen som skjer på Rødskjær.

Harstad og Sør-Troms er den viktigste maritime næringsklyngen i nord. Vi har verftsindustri, rederi, engeneering og underleverandører rettet mot det maritime. Dette gir oss viktige konkurransefortrinn inn mot den økte aktiviteten offshore, enten det gjelder olje og gass, havbunnsmineraler, forsvarets økte satsing og sist, men ikke minst havbruksnæringa. Vi må legge til rette både i form av arealer, som påvirkere overfor nasjonale beslutningstakere og som medspillere for å videreutvikle klyngen.

## Vi vil

* Gjennomføre en mulighetsstudie for etablering av ny fornybar energi, slik som vindkraft, solkraft og atomkraft.
* Sørge for nye og målretta næringsarealer, herunder utvikle næringsområdet på Rødskjær.
* Stille krav om seriøst arbeidsliv i alle selskap kommunen har eierskap i.
* Støtte opp under utviklingen av Universitetet i Tromsø – Campus Harstad. Sørge for at det tilbys utdanninger som både det offentlige og næringslivet har behov for.
* Støtte opp under utviklingen av Fagskolen.
* Beholde offentlig eierskap og kontroll i Nord kraft og Hålogaland ressursselskap.
* Bidra aktivt i arbeidet med rekruttering til yrker hvor det mangler kvalifisert arbeidskraft.
* Få på plass ytterligere klyngesamarbeid rettet mot maritim sektor for å kunne ta del i mulighetene som ligger innenfor forsvarssektoren og havbruksnæringa.

# Flere og bedre tjenester for innbyggerne, samt en helhetlig arbeidsgiverpolitikk

Barnehage og skole, helse- og omsorgstjenester er kjernen i et trygt velferdssamfunn. Derfor sier vi nei til ytterligere privatisering av skolen, barnehagen, helse- og omsorgstjenestene og ja til gode kommunale tjenester.

Vi ser at behovene vokser innen eldreomsorgen og helse. Vi ser at det er behov for flere lærere og flere yrkesgrupper inn i skolen for å øke kvaliteten og bedre forutsetningene for å drive gode skoler. Kommunen må jobbe systematisk for å få på plass kvalifisert personell, og ha konkrete kompetanseutviklingsplaner for de ansatte. Vi må gjennomgå arbeidsmåter og funksjonsfordeling i helse og omsorgssektoren med sikte på å utnytte kompetansen mer effektivt og skape attraktive faglige miljø.

Et hovedproblem er den høye andelen deltidsansatte i helse- og omsorgssektoren. Vi vil fortsette arbeidet med å at hele stillinger er hovedregelen, ikke unntaket.

Mangelen på arbeidskraft gjør at kommunen som arbeidsgiver må tenke helhetlig og langsiktig for å få, beholde og utvikle tilstrekkelig arbeidskraft.

## Vi vil

* Jobber videre med Tørn som er prosjekt der man ser på riktig organisering og oppgavefordeling innen helse og omsorg.
* Jobbe videre for å få flere faste og heltidsstillinger
* Utarbeide kompetansestatus, og en helthetlig plan med tiltak for nyrekruttering samt skolering/kompetanseheving av allerede tilsatte.
* Videreføre og utvikle «Fagarbeiderløftet»
* Jobbe for innovasjon, kvalitetsutvikling, effektivisering og omstilling i de kommunale tjenestene.
* Se på oppgavefordelingen mellom de ulike faggruppene i helse- og omsorgssektoren.
* Rett til barnehageplass en måned etter at barnet har fylt ett år, men med to årlige opptak.
* Jobbe for kommunal forkjøpsrett ved salg av private barnehager
* Arbeide for god kvalitet på SFO-ordningene
* Jobbe for å få flere yrkesgrupper inn i skolen for å løse oppgaver som ikke er rettet mot det pedagogiske arbeidet
* Jobbe for en livsfasepolitikk i kommunale stillinger
* Jobbe for at andelen kvinner i leder- og topplederstillinger i kommunen når et mål om 50 %
* Arbeide aktivt for et inkluderende arbeidsliv, med spesielt fokus på funksjonshemmede som en ressurs
* Føre en aktiv politikk for en vellykket arbeidslivsintegrering, herunder videreføre og utvikle prosjektet Jobbsjansen.
* Stille krav om lærlingeplasser ved offentlige anbud over en fastsatt størrelse og varighet.
* Tilby intensiv norskopplæring til elever som har for svake norskkunnskaper til å få læreplass.
* Samarbeide tett med bedrifter og næringslivsorganisasjoner for å øke tilfanget av lærlingplasser, eksempelvis ved å la bedrifter dele på en lærling, der hvor de ikke enkeltvis kan stå for hele opplærings- og praksisansvaret.
* Etablere læreplasser for voksne, kombinert med språkopplæring på dag- og kveldstid spesielt tilpasset minoritetsspråklige som ønsker kvalifisering innenfor praktiske fag.
* Videreføre at veiledere for kommunale lærlinger gis insentiver og opplæring, herunder funksjonstillegg
* Sikre langsiktig boligplanlegging ut fra kommunens behov ved bruk av kommunens arealplan, med særlig fokus påbydelene
* Gjennomgang av fastlegeordningen for å sikre god og effektiv administrering av denne tjenesten samt redusere andelen som ikke har fastlege.

Harstad 15. februar 2025

LO Sør-Troms Harstad Arbeidarparti

 v/ Rita Hansen v/ Leif Lysvik

………………………… …………………………

Nestleder i AP

Jan Christian Vestre

………………………………………….